7de Laan se Melanie du Bois: 'Ek worstel elke dag' | SARIE
Die 7de Laan-aktrise Melanie du Bois se ouer suster en susterskind het binne drie maande van mekaar selfdood gepleeg. Sy stap 'n lang, moeilike pad, maar glo: eendag sál dit beter gaan …
Die aktrise Melanie du Bois se stem klim 'n oktaaf, haar mondhoeke trek ondertoe.
"Ek het alles verloor. Ek weet nie. Dit was die einde van iets in my. Ek weet nog nie wat nie. Elke keer wanneer ek my oë toemaak . . ."
Sy skud haar kop, sy kan nie haar sin klaarmaak nie. Dan haal sy 'n snesie uit die pakkie wat sy deesdae oral saamdra, vee onder elke oog.
Want vroeër vanjaar het die ondenkbare gebeur. Haar sus, Lucia Wilson, het haarself in April in haar jongste seun, Michael, se motor vergas, drie maande nadat Michael homself aan sy T-hemp in 'n polisie- aanhoudingsel opgehang het.